אהרן בן יוסי הכהן

רבי אהרן בן יוסי הכהן (או רבי אהרן בעל הג"ן) היה פרשן המקרא, שחי בצפון צרפת במאה ה-13. נמנה עם בעלי התוספות ופירש את המקראות על דרך פשט, לצד הבאת מדרשי אגדה.

 חייו 
לפי השערתו של שמואל פוזננסקי (בהקדמתו למהדורת פירוש הרב אליעזר מבלגנצי לספר יחזקאל) רבי אהרן חי בסוף האלף החמישי (ראשית המאה ה-13), כיוון שהוא מזכיר דברים ששמע מרבי נתן אופיציאל ורבי משה מאיברא.פאזנאנסקי, מבוא, עמ' C. הוא מזכיר בין מוריו את רבי ברוך בן יצחק והש"ר מקוצי, אך במיוחד את אביו, רבי יוסי בן אהרן הכהן. יש אומרים שגם רבי שלמה מדרויש היה מרבותיו.

מתוך הפירוש ידוע כי היה לו בן בשם טוב-עלם.

 ספר הג"ן 
קובץ "חידושים" על התורה, בסגנון התוספות על התלמוד, שכולל את פירושי רבי אהרן, לצד אוסף של פירושי חכמי צרפת שלפניו - כאלה ששמע בע"פ וכאלה שקרא בכתבי יד. הספר קרוי על שם נ"ג פרשיות התורה, והיה ידוע מתוך הזכרותיו הרבות בפירוש "פענח רזא" לרבי יצחק בן יהודה הלוי, ובקובצי פירושים נוספים כמו הדר זקנים ועוד. 

פוזננסקי הוכיח כי ספר הג"ן שמוזכר אצל פרשני המקרא הראשונים זהה עם הפירוש המצוי בכתב היד "תוספות כ"י ווינא".פאזנאנסקי, מבוא, עמ' XCVIII-C. הוא מציין גם את חשיבותו היתרה בתור המקור הראשוני והחשוב ביותר לקובצי בעלי התוספות על התורה.

 לקריאה נוספת 
 ספר הג"ן, פירוש לחמישה חומשי תורה, (ערך וביאר: יחיאל מיכל אורליאן), ירושלים: מוסד הרב קוק, תשס"ט 2009.
 ש"א פאזנאנסקי, מבוא על חכמי צרפת מפרשי המקרא, ירושלים תשכ"ה.

קישורים חיצוניים


הערות שוליים

קטגוריה:פרשני המקרא
קטגוריה:ראשוני צרפת
קטגוריה:יהודי צרפת במאה ה-13